b'\n_START_ARTICLE_\nKunnallisvaalit 1964\n_START_PARAGRAPH_\nVuoden 1964 kunnallisvaalit j\xc3\xa4rjestettiin 4.\xe2\x80\x935. lokakuuta ja niiss\xc3\xa4 valittiin 12\xc2\xa0325 valtuutettua 545 itsen\xc3\xa4iseen kuntaan. Ehdokkaita asetettiin yhteens\xc3\xa4 51\xc2\xa0707. Vaaleissa sovellettiin ensimm\xc3\xa4ist\xc3\xa4 kertaa uutta vaalilakia, joka siirsi vaalivalmistelut tilap\xc3\xa4isilt\xc3\xa4 lautakunnilta kunnanhallituksille. Vaalit jouduttiin kev\xc3\xa4\xc3\xa4ll\xc3\xa4 1965 uusimaan Kuivaniemell\xc3\xa4 Pohjois-Pohjanmaalla \xc3\xa4\xc3\xa4nestysep\xc3\xa4selvyyksien vuoksi._NEWLINE_Ahvenanmaalla kunnallisvaalit suoritettiin jo 3. syyskuuta 1963. Vaaleja ei k\xc3\xa4yty lainkaan Houtskarissa, Ini\xc3\xb6ss\xc3\xa4, Haapasaarella, Bj\xc3\xb6rk\xc3\xb6byss\xc3\xa4, Br\xc3\xa4nd\xc3\xb6ss\xc3\xa4, Kumlingessa, Lumparlandissa, Sottungassa ja V\xc3\xa5rd\xc3\xb6ss\xc3\xa4, koska n\xc3\xa4iss\xc3\xa4 kunnissa ehdokkaita ilmaantui vain valittavien verran, jolloin kaikki ehdokkaat julistettiin valituiksi. Oulun seudulla vaalit k\xc3\xa4ytiin seuraavan vuoden alussa voimaan tulleen uuden kuntajaon mukaisesti, sill\xc3\xa4 Oulujoen kunta lakkautettiin ja se liitettiin p\xc3\xa4\xc3\xa4osin Ouluun, mutta osittain my\xc3\xb6s muihin naapurikuntiin. Lis\xc3\xa4ksi vuoden 1965 alussa tapahtui pari kuntamuodon muutosta, kun Vammalan kauppala muutettiin kaupungiksi ja Ylivieskan kunta kauppalaksi.'